BeiDou
BeiDou er et kinesisk satellitsystem til positionsbestemmelse, navigation og overførsel af tid.
Som andre globale satellitsystemer (GNSS) består BeiDou af tre segmenter: et rumsegment, et jordsegment og et brugersegment. Rumsegmentet består af 35 satellitter i tre forskellige banetyper: 5 geostationære, 3 geosynkrone og 27 i middelhøje baner.
BeiDou er blevet udviklet senere end det amerikanske GPS og det russiske GLONASS. Det første eksperimentelle system blev taget i brug i 2000. I 2020 var alle satellitterne opsendt, og systemet er nu fuldt operationelt og globalt dækkende. Siden 2020 er brugersegmentet blevet udbygget, så nu kan både professionelle GNSS-modtagere og smartphones anvende BeiDou.